钦定古今图书集成/明伦汇编/官常典/第693卷 > 孔友谅
## 钦定古今图书集成/明伦汇编/官常典/第693卷 > 孔友谅

按《明外史黄泽传》：“友谅，长洲人，永乐十六年进士，改
庶吉士，出知双流县。宣宗初，上言六事。一曰科举所
以求贤，必须文行相称。今秋闱取士，动一二百人，率
多侥幸，会试下第，十常八九，其登第者或品素劣，不
足供任使。请于开科之岁，详核诸生行履，乃许入试，
庶不收浮薄士，而国家得真才之用。二曰禄以养廉，
禄入过薄，则生事不给，责其为廉吏，殆非人情。国朝
制禄之典，视前代为薄。今京官及方面官稍增俸禄，
其馀大小官自折钞外，月不过米二石，不足食数。人
仰事俯育，与道路往来，费安所取资？贪者放利行私，
廉者终窭莫诉。请量增官俸，俾俯仰有资。然后严贪
墨之诛，则无辞矣。三曰古者赋役，量土地，验丁口，不
责所无，不尽所有。今自常赋外，复有和买、采办等事。
自朝廷视之，不过令有司支官钱平买而已。然无赖
之辈，关通吏胥，垄断货物，巧立辨验折耗之名，科取
数倍，奸弊百端。乞尽停采买，减诸不急之务，则国赋
有常，民力不困矣。”其三事，言者多及之，不具载。宣德
八年，命吏部择外官有文学者六十八人试之，得友
谅及进士胡端桢等七人，悉令办事六科。居二年，皆
授给事中，惟友谅未授官而卒。